Ndá ti ó kjuixin kóhen kaín tíha,
ndá chꞌin José,
ijnko nkexro tsikji̱xi̱n chjasin Arimatea,
mé chrónoéhe̱ ti chꞌin Pilato kixin chrókjuajon kjuachaxin kixin tsꞌinkaji̱xi̱n ntacruz ti cuerpo kuènté chꞌin Jesús,
ndá sátsjiko chꞌan tsoxravá.
Jehe chꞌan mé ómó kuinkáchónki chꞌan ti chꞌin Jesús kixin chráko̱nhe̱n chꞌan ti sin judío.
Ndá chꞌin Pilato mé kjuajon kjuachaxin,
ndá chꞌin José la kuakjijin la ko sákjuíko chꞌan ti cuerpo kuènté chꞌin Jesús.
*Kja̱xin chꞌin Nicodemo,
ti nkexro kjuinixje̱he̱ chꞌin Jesús ijnko tie,
mé ikjui kjui̱ka̱o treinta kilo xro̱a̱n xraxé náxrjón tsíkjiko mirra la ko kachroxro̱a̱n.
Ndá xi̱kaha yóí sin kuákja sin ti cuerpo kuènté chꞌin Jesús,
la kjuínchekꞌísímá sin ijnko ika kjíjin síkjajin ti xro̱a̱n xraxé náxrjón kixin xi̱kaha kuéhen ti sin judío kꞌuékja̱vá ti sin tsíkꞌen.
Chjinaxón ti kjuákꞌenkáni chꞌin Jesús ntacruz mé itjen ijnko huerto la ntiha itjen ijnko tòye̱ ni̱xin na̱xa̱ ninkexró tsíxraváhya.
Mé ntiha kjua̱vá sin ti chꞌin Jesús kixin kjínhña la ko kixin ó kuichjina ti ña̱o to̱kꞌéhe ti sin judío.
A̱ndá ti ña̱o xránkíxixín semana imá nchítjen mé ti tjan María Magdalena la sákjui̱ tjan ti tsíxravá chꞌin Jesús,
ndá kꞌuíkon tjan kixin tsíkjìin ti ixro̱ tekjèxin ti tòye̱.
Ndá kuinká tjan sákjuí tjan ti itjen ti chꞌin Simón Pedro la ko ti nkexro imá kꞌuétjue̱he chꞌin Jesús,
la ndáchro tjan:
―Ó tsíkakítsjexín sin tòye̱ ti cuerpo kuènté Ìnchéni,
ndá noehñani nketí sátsíkjiko sin ―ichro tjan.
Ndá chꞌin Pedro la ko ti íjnko chꞌin kuíhin sin xi̱kaha,
la sákjui̱tsjehe sin ti tòye̱.
Ndá yóí sin nkokón kuinká sin sákjuí sin,
kjánchó ti chꞌin íjnko la a̱ntsí tji̱a̱n kuinká ndá chꞌin Pedro la kanhñó,
ndá sa̱o ti íjnko chꞌin kjuíji ti itjen ti tòye̱.
Ndá kꞌuisén chꞌan tsjehe chꞌan nkaxehen ti tòye̱ la kꞌuíkon chꞌan kixin ti ika tsíkꞌisimá chꞌin Jesús la na̱xa̱ tjejó,
kjánchó kꞌuixenhña chꞌan ti tòye̱.
Ndá chrꞌéxi̱n ikjui chꞌin Simón Pedro la kꞌuíxehen chꞌan ti tòye̱.
La kja̱xin chꞌan kꞌuíkon chꞌan kixin tjejó ti ika tsíkꞌisimá chꞌin Jesús,
la ko kꞌuíkon chꞌan kixin ti ika tsíkꞌisimá ikja chꞌin Jesús mé yóxin tsíxratꞌo la ókjé itjen.
Ndá ti íjnko nkexro kꞌuájiko chꞌin Jesús,
ti chꞌin sa̱o tsíkjiji,
la kja̱xin chꞌan kꞌuíxehen chꞌan ti tòye̱,
ndá kꞌuíkon chꞌan ti nkehe tsíkóhen la kuitekaon chꞌan,
kixin na̱xa̱ kꞌuékienxínhña sin ti nkehe chronka ti xroon itén Díos kixin ticháxi̱n tsoxechón ti chꞌin Jesús.
Ndá xi̱kaha ti sin kjuitsjehe la ikjan sin ndo̱e sin.
Ndá ti tjan María mé ndója ti tòye̱ ó kuíto̱he tjan tsjánka tjan.
Ndá na̱xa̱ tsjánka tjan la kꞌuisén tjan tsjehe tjan nkaxehen ti tòye̱,
la kꞌuíkon tjan yaá sin ángel tjejóchrꞌinkáya sin ika tjóá,
tjejótja̱xi̱n sin ti tsíkjakꞌe ti cuerpo kuènté chꞌin Jesús.
Ijnko ti ángel mé itjen ti tsíkjakꞌe ikja chꞌin Jesús la ko ti íjnko mé itjen ti tsíkꞌejó to̱té chꞌan.
Ndá ti sin ángel mé kjuanchankí,
ndáchro:
―¿Nkekuènté tsja̱nka?
Ndá kjuáte̱he tjan ndáchro tjan:
―Sátsíkjiko sin ti Ìnchéni,
ndá noehñani nketí tsíkjakꞌe sin chꞌan.
Kjuixin ndáchro tjan tíha,
ndá kuinkátjíá tjan,
la kꞌuíkon tjan ti chꞌin Jesús,
kjánchó kjuátso̱anhña tjan kixin jehe chꞌan tíha.
Ndá chꞌin Jesús kjuanchankí,
ndáchro:
―¿Nkekuènté tsja̱nka?
¿Xá nkexro ti xritjéyá?
Ndá jehe tjan kjuénka̱yáxin tjan kixin jehe chꞌan mé ti nkexro tꞌayakohen ti huerto,
ndá ndáchro tjan:
―Ti jaha sákjuikoá ti cuerpo kuènté Ìnchéni Jesús,
la chro̱nka nketí sákjuikoá ndá jeheni sátsjichréhe̱ni.
Ndá chꞌin Jesús ndáchro:
―¡María!
Ndá jehe tjan kuinkátjíá tjan la nixja̱xi̱n tjan ngiva arameo,
ndáchro tjan:
―¡Raboni!
―tíha mé tꞌaxrjexín Maestro.
Ndá ndáchro chꞌin Jesús:
―Tséhya ti janhan kixin na̱xa̱ sátjihya ti itjen Tꞌaná.
Sátjia ti tjejó ti sin kíchina la chenka sin kixin sátsjiá ti itjen Tꞌaná,
mé kja̱xin Itꞌára,
ti Díos kuénta̱na la ko Díos kuèntára kja̱xin.
Ndá ti tjan María Magdalena mé sákjuí tjan la chenka tjan ti sin kꞌuájiko chꞌin Jesús kixin kꞌuíkon tjan ti jehe chꞌan.
La ko kja̱xin chrónka tjan kaín ti nkehe tsíchronka chꞌan.